Vier beseer na lugballon kragdrade trefVier mense is Saterdagoggend beseer, waaronder twee kritiek, toe ŉ warmlugballon kragdrade getref en neergestort het by Nooitgedacht buite Stellenbosch. ŉ Woordvoerder van Netcare911, Jeffrey Wicks, sê die warmlugballon het glo vroeër vanoggend van Joostenbergvlakte opgestyg. Hy sê terwyl die lugballon oor Nooitgedacht wynplaas gevaar het, het daar glo ŉ sterk wind opgekom en die ballon teen kragdrade vasgedruk. Wicks sê volgens ooggetuies het die mandjie na grond geval. Vier van die ses insittend is beseer waaronder twee ernstig. ŉ Vrou is in ŉ kritieke toestand per helikopter na ŉ private hospitaal in Stellenbosch geneem vir behandeling. Wicks sê die ander beseerdes is per ambulans na verskeie hospitale geneem vir verdere behandeling. Die oorsaak van die ongeluk word ondersoek.